AN COIMISIÚN EORPACH An Bhruiséil,2.12.2022 COM(2022) 683 final 2022/0397(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Choiste Speisialaithe um Chomhordú Slándála Sóisialta arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, a mhéid a bhaineann le Malartú Leictreonach Faisnéise Slándála Sóisialta chun sonraí a tharchur idir institiúidí nó comhlachtaí idirchaidrimh



MEABHRÁN MÍNIÚCHÁIN 1.Ábhar an togra Baineann an togra leis an gcinneadh lena leagtar síos an seasamh atá le glacadh thar ceann an Aontais sa Choiste Speisialaithe um Chomhordú Slándála Sóisialta arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’), seasamh faoi ghlacadh beartaithe cinnidh a bhaineann le húsáid an Mhalartaithe Leictreonaigh Faisnéise Slándála Sóisialta chun sonraí a tharchur idir institiúidí agus comhlachtaí idirchaidrimh chun an Prótacal maidir le Comhordú Slándála Sóisialta a chur chun feidhme a ghabhann leis an gComhaontú Trádála agus Comhair. 2.Comhthéacs an togra 2.1.An Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile Leis an gComhaontú Trádála agus Comhair, leagtar síos bunús le haghaidh caidreamh leathan idir an tAontas Eorpach agus an Ríocht Aontaithe agus tá forálacha ann maidir le comhordú córas slándála sóisialta idir an tAontas Eorpach agus an Ríocht Aontaithe. Tháinig sé i bhfeidhm an 1 Bealtaine 2021 tar éis é a bheith á chur i bhfeidhm go sealadach ó bhí an 1 Eanáir 2021 ann. 2.2.An Coiste Speisialaithe um Chomhordú Slándála Sóisialta Bunaíodh an Coiste Speisialaithe um Chomhordú Slándála Sóisialta (‘an Coiste Speisialaithe’) faoi Airteagal 8(1)(p) den Chomhaontú Trádála agus Comhair. Leagtar síos cúraimí an Choiste Speisialaithe in Airteagal 8(4) den Chomhaontú Trádála agus Comhair agus cuimsítear an méid seo a leanas leo: ·Faireachán agus athbhreithniú a dhéanamh ar chur chun feidhme an chomhaontaithe agus a áirithiú go bhfeidhmíonn sé mar is ceart, ·Cinntí, lena n‑áirítear leasuithe, agus moltaí a ghlacadh i leith gach ábhair i gcás ina bhforáiltear amhlaidh sa chomhaontú, ·Saincheisteanna teicniúla a phlé a eascraíonn ó chur chun feidhme an chomhaontaithe. I gcomhréir le hAirteagal 8(5) den Chomhaontú Trádála agus Comhair, bíonn ionadaithe ar an Aontas agus ar an Ríocht Aontaithe sa Choiste Speisialaithe. De bhun Airteagal 10(2) den Chomhaontú Trádála agus Comhair, glacann sé cinntí agus déanann sé moltaí de chomhthoil. In Iarscríbhinn I den Chomhaontú Trádála agus Comhair, leagtar síos rialacha nós imeachta maidir le Coistí Speisialaithe. 2.3.Gníomh beartaithe an Choiste Speisialaithe um Chomhordú Slándála Sóisialta Tá an Coiste Speisialaithe le cinneadh a ghlacadh maidir le Malartú Leictreonach Faisnéise Slándála Sóisialta (‘an gníomh atá beartaithe’). Is é is cuspóir don ghníomh atá beartaithe úsáid an Mhalartaithe Leictreonaigh Faisnéise Slándála Sóisialta a fhormheas chun sonraí a tharchur idir institiúidí agus comhlachtaí idirchaidrimh chun an Prótacal maidir le Comhordú Slándála Sóisialta a ghabhann leis an gComhaontú Trádála agus Comhair a chur chun feidhme, mar a bheartaítear le hAirteagal SSCI.4(2) den Phrótacal. Beidh an cinneadh atá beartaithe ina cheangal ar na páirtithe i gcomhréir le hAirteagal 10(1) den Chomhaontú Trádála agus Comhair. I gcomhréir le Riail 9(3) d’Iarscríbhinn I a ghabhann leis an gComhaontú Trádála agus Comhair, sonrófar sna cinntí a ghlacfaidh an Coiste Speisialaithe an dáta a thiocfaidh siad i bhfeidhm.

3.An seasamh atá le glacadh thar ceann an Aontais Is éard atá sa Mhalartú Leictreonach Faisnéise Slándála Sóisialta (‘EESSI’) córas TF lena gcuidítear le hinstitiúidí slándála sóisialta ar fud an Aontais faisnéis a mhalartú a bhaineann le réimsí éagsúla den tslándáil shóisialta a chumhdaítear le Rialachán (CE) Uimh. 883/2004. Tá tairbhí éagsúla ag baint le EESSI a úsáid. Mar shampla, bíonn malartuithe idir institiúidí slándála sóisialta níos tapa agus níos éifeachtúla, rud lena gcuirtear ar a gcumas dóibh cásanna aonair a láimhseáil ar bhealach níos tapa, lena gcuirtear feabhas ar chruinneas na malartuithe sonraí sin mar gheall go n‑úsáidtear doiciméid agus nósanna imeachta leictreonacha caighdeánaithe, lena gcuimsítear coimircí in aghaidh calaoise agus earráidí agus lena n‑áirithítear láimhseáil shlán sonraí pearsanta trí bhíthin bonneagar coiteann slán. Ghlac an Ríocht Aontaithe páirt in EESSI agus í ina Ballstát den Aontas. Thairis sin, le hAirteagal 34(2) den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’) foráiltear nach mór don Ríocht Aontaithe páirt a ghlacadh in EESSI agus na costais lena mbaineann a sheasamh chun an Comhaontú um Tharraingt Siar a chur chun feidhme. Amhail Rialachán (CE) Uimh. 883/2004 mar aon leis an gComhaontú um Tharraingt Siar, éilítear le cur chun feidhme an Phrótacail maidir le Comhordú Slándála Sóisialta a ghabhann leis an gComhaontú Trádála agus Comhair go mbeidh malartú faisnéise slándála sóisialta idir institiúidí náisiúnta sna Ballstáit agus sa Ríocht Aontaithe. Déantar foráil le hAirteagal SSCI.71(4) den Phrótacal go bhféadfaidh an Ríocht Aontaithe páirt a ghlacadh in EESSI agus na costais lena mbaineann a sheasamh chun an Prótacal a chur chun feidhme. De bhun Airteagal SSCI.4(2) den Phrótacal, tá tarchur sonraí idir institiúidí nó comhlachtaí idirchaidrimh na mBallstát agus na Ríochta Aontaithe trí EESSI faoi réir fhormheas an Choiste Speisialaithe áfach. Thairis sin, déantar foráil le hAirteagal SSCI.4(2) den Phrótacal nach mór, leis na foirmeacha agus leis na doiciméid a mhalartaítear trí EESSI, a mhéid a mhalartaítear iad, na rialacha is infheidhme maidir le córas EESSI a urramú. Trí bhíthin EESSI, chuirfí ar a gcumas d’údaráis inniúla náisiúnta na mBallstát agus na Ríochta Aontaithe, agus do dhaoine a ghluaiseann idir an tAontas agus an Ríocht Aontaithe tairbhiú de na buntáistí céanna a leagtar amach thuas. Dá bhrí sin, tacaíonn an tAontas le húsáid EESSI chun an Prótacal a chur chun feidhme. 4.Bunús dlí 4.1.Bunús dlí nós imeachta 4.1.1.Prionsabail Le hAirteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’ Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. 4.1.2.Cur i bhfeidhm maidir leis an gcás seo Is comhlacht é an Coiste Speisialaithe a bunaíodh le Comhaontú, is é sin an Comhaontú Trádála agus Comhair. An cinneadh a iarrtar ar an gCoiste Speisialaithe a ghlacadh, is gníomh é a bhfuil éifeachtaí dlíthiúla aige. Beidh an gníomh atá beartaithe ina cheangal ar an Aontas agus ar an Ríocht Aontaithe faoin dlí idirnáisiúnta, i gcomhréir le hAirteagal 10 den Chomhaontú Trádála agus Comhair. Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe. An t‑aon chuspóir atá ag an ngníomh agus ábhar an ghnímh, baineann sé le húsáid EESSI a fhormheas chun an Prótacal maidir le Comhordú Slándála Sóisialta a ghabhann leis an gComhaontú Trádála agus Comhair a chur chun feidhme. Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe. 4.2.Bunús dlí substainteach 4.2.1.Prionsabail Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe a bhfuiltear ag glacadh seasamh thar ceann an Aontais ina leith. 4.2.2.Cur i bhfeidhm maidir leis an gcás seo

Baineann príomhchuspóir agus ábhar an ghnímh atá beartaithe leis an gcomhordú slándála sóisialta. Dá bhrí sin, is é Airteagal 48 CFAE bunús dlí substainteach an chinnidh atá beartaithe. 4.3.Conclúid Ba cheart Airteagal 48 CFAE i gcomhar le hAirteagal 218(9) CFAE a bheith ina mbunús dlí leis an gcinneadh atá beartaithe. 5.FOILSIÚ AN GHNÍMH ATÁ BEARTAITHE Maidir le húsáid an Mhalartaithe Leictreonaigh Faisnéise Slándála Sóisialta chun sonraí a tharchur idir institiúidí agus comhlachtaí idirchaidrimh chun an Prótacal maidir le Comhordú Slándála Sóisialta a ghabhann leis an gComhaontú Trádála agus Comhair a chur chun feidhme, toisc go ndéanfar úsáid shainordaitheach den úsáid sin i bprionsabal leis an gcinneadh ón gCoiste Speisialaithe agus dá bhrí sin, go modhnófar cearta agus oibleagáidí na bPáirtithe faoin bPrótacal sin, is iomchuí é a fhoilsiú in Iris Oifigiúil an Aontais Eorpaigh tar éis a ghlactha. 2022/0397 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Choiste Speisialaithe um Chomhordú Slándála Sóisialta arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, a mhéid a bhaineann le Malartú Leictreonach Faisnéise Slándála Sóisialta chun sonraí a tharchur idir institiúidí nó comhlachtaí idirchaidrimh TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 48, i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)Thug an tAontas an Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’) i gcrích le Cinneadh (AE) 2021/689 ón gComhairle an 29 Aibreán 2021 agus tháinig sé i bhfeidhm an 1 Bealtaine 2021, tar éis é a bheith á chur i bhfeidhm go sealadach ó bhí an 1 Eanáir 2021 ann. (2)De bhun Airteagal 778(1) den Chomhaontú Trádála agus Comhair, is cuid dhílis den chomhaontú sin na Prótacail agus na hIarscríbhinní a ghabhann leis. I gcomhréir le hAirteagal 783(3) den Chomhaontú Trádála agus Comhair, ón dáta óna gcuirtear an Comhaontú i bhfeidhm go sealadach ar aghaidh, tá tagairtí do dháta a theacht i bhfeidhm le tuiscint mar thagairtí don dáta óna gcuirtear i bhfeidhm go sealadach é. (3)Le hAirteagal 8(4)(c) den Chomhaontú Trádála agus Comhair, cumhachtaítear don Choiste Speisialaithe um Chomhordú Slándála Sóisialta cinntí, lena n‑áirítear leasuithe, agus moltaí a ghlacadh i leith na n‑ábhar uile a bhfuil foráil sa chomhaontú seo maidir leo. I gcomhréir le hAirteagal 10 de, tá na cinntí a ghlacann an Coiste ina gceangal ar na Páirtithe. (4)De bhun Airteagal SSCI.71(4) den Phrótacal maidir le Comhordú Slándála Sóisialta a ghabhann leis an gComhaontú Trádála agus Comhair, féadfaidh an Ríocht Aontaithe páirt a ghlacadh sa Mhalartú Leictreonach Faisnéise Slándála Sóisialta chun an Prótacal sin a chur chun feidhme agus seasfaidh sí na costais lena mbaineann. (5)De bhun Airteagal SSCI.4(2) den Phrótacal maidir le Comhordú Slándála Sóisialta, féadfar sonraí a tharchur idir institiúidí nó comhlachtaí idirchaidrimh na mBallstát agus na Ríochta Aontaithe, faoi réir formheas a fháil ón gCoiste Speisialaithe um Chomhordú Slándála Sóisialta, trí bhíthin an Mhalartaithe Leictreonaigh Faisnéise Slándála Sóisialta. A mhéid a mhalartaítear foirmeacha agus doiciméid trí bhíthin an Mhalartaithe Leictreonaigh Faisnéise Slándála Sóisialta, tá siad leis na rialacha is infheidhme maidir leis an Malartú Leictreonach Faisnéise Slándála Sóisialta a urramú. (6)Úsáid an Mhalartaithe Leictreonaigh Faisnéise Slándála Sóisialta chun an Prótacal maidir le Comhordú Slándála Sóisialta a chur chun feidhme, rachadh sí chun tairbhe do na Ballstáit agus don Ríocht Aontaithe, d’institiúidí slándála sóisialta agus do dhaoine a ghluaiseann idir an tAontas agus an Ríocht Aontaithe toisc go n‑áiritheofaí léi malartú cruinn slán tapa faisnéise slándála sóisialta faoin bPrótacal maidir le Comhordú Slándála Sóisialta. Dá bhrí sin, ba cheart don Choiste Speisialaithe um Chomhordú Slándála Sóisialta cinneadh a ghlacadh chun tarchur sonraí trí bhíthin an Mhalartaithe Leictreonaigh Faisnéise Slándála Sóisialta a fhormheas.